CELEX: 62012TN0499
Language: fi
Date: 2012-11-13 00:00:00
Title: Asia T-499/12: Kanne 13.11.2012 — HSH Investment Holdings Coinvest-C ja HSH Investment Holdings FSO v. komissio

26.1.2013   
            
            
               FI
            
            
               Euroopan unionin virallinen lehti
            
            
               C 26/59
            
         Kanne 13.11.2012 — HSH Investment Holdings Coinvest-C ja HSH Investment Holdings FSO v. komissio
   (Asia T-499/12)
   2013/C 26/119
   Oikeudenkäyntikieli: saksa
   
      Asianosaiset
   
   
      Kantajat: HSH Investment Holdings Coinvest-C Sàrl (Luxemburg, Luxemburg) ja HSH Investment Holdings FSO Sàrl (Luxemburg) (edustajat: asianajajat H. Niemeyer ja H. Ehlers)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan vastaajan asiassa C 29/2009 (ex N 264/2009), HSH Nordbank AG, 20.9.2011 tekemän päätöksen
            
         
               —
            
            
               velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat vähemmistöosakkaille asetettuja ehtoja vastaan seuraaviin kanneperusteisiin:
   
               1)
            
            
               Ensimmäinen kanneperuste: kyseessä ei ole vähemmistöosakkeille myönnetty itsenäinen tuki
               Kantajat väittävät, että komissio on soveltanut virheellisesti SEUT 107 artiklan 1 kohdan tukikäsitettä, kun se on yksilöinyt kantajat perusteettomasti tuensaajiksi. Vähemmistöosakkaiden osuuksien arvonkorotus on niiden osalta pelkkä taloudellinen refleksi HSH:lle myönnetystä tuesta eikä mikään vähemmistöosakkaille myönnetty välillinen tuki.
            
         
               2)
            
            
               Toinen kanneperuste: sen toteamuksen, että kantajat olisivat saaneet etuja, riittämätön perustelu
               Kantajat väittävät tältä osin, että komissio on laiminlyönyt SEUT 296 artiklan 2 kohdan mukaisen perusteluvelvollisuutensa, koska se ei ole selventänyt riittävästi, mikä vuoksi se katsoo kantajien saaneen välillistä valtiontukea ja mistä syistä HSH Nordbankin yritysarvo on katsottu väärin määritellyksi. Lisäksi komissio ei ole ilmoittanut vähemmistöosakkaille väitetysti myönnetyn tuen suuruutta lukuina, ja se on sekoittanut tämän tuen tutkimisen vastuunjaon tutkimisen kanssa.
            
         
               3)
            
            
               Kolmas kanneperuste: Virheellinen tosiseikkojen tarkastelu tutkittaessa sitä, ovatko kantajat saaneet taloudellista etua
               Tällä kanneperusteella väitetään, että komissio on tutkinut tosiseikkoja virheellisesti. Kantajien käsityksen mukaan HSH Nordbankin arvottava yhtiö ei ole määrittänyt HSH Nordbankin yritysarvoa ja siten uusien osakkeiden liikkeeseenlaskuhintaa liian korkeaksi, vaan se on suorittanut arvioinnin tunnustettujen arviointimenetelmien mukaisesti.
            
         
               4)
            
            
               Neljäs kanneperuste: Kantajien suorittamien ennakkosuoritusten jättäminen huomioon ottamatta vastuunjaon yhteydessä
               Kantajat väittävät, että komissio on soveltanut väärin SEUT 107 artiklan 3 kohdan b alakohdan ja rakennemuutostiedonannon (1) mukaisia vaatimuksia vastuunjaosta, kun se on tarkastellessaan sitä, ovatko kantajat osallistuneet riittävästi vastuunjakoon, jättänyt ottamatta huomioon näiden ennakkosuoritukset
            
         
               5)
            
            
               Viides kanneperuste: Asetuksen (EY) N:o 659/1999 (2) 7 artiklan 1 kohdan rikkominen ja oikeusvarmuuden periaatteen loukkaaminen muodollisen tutkintamenettelyn sääntöjenvastaisen päättämisen vuoksi
               Kantajat väittävät tässä yhteydessä, että komissio on rikkonut asetuksen N:o 659/1999 7 artiklan 1 kohtaa ja loukannut oikeusvarmuuden periaatetta, kun se on päättänyt kantajia koskevan muodollisen tutkintamenettelyn tekemättä asetuksen N:o 659/1999 7 artiklassa säädettyä päätöstä.
            
         
               6)
            
            
               Kuudes kanneperuste: Asetuksen N:o 659/1999 7 artiklan 4 kohdan, SEUT 107 artiklan 3 kohdan b alakohdan ja rakennemuutostiedonannon rikkominen asettamalla epäasianmukaiset ehdot
               Tämän kanneperusteen yhteydessä väitetään, että komissio on rikkonut asetuksen N:o 659/1999 7 artiklan 4 kohtaa ja rakennemuutostiedonantoa, kun se on asettanut ehtoja, jotka eivät liittyneet HSH Nordbankin rakennemuutokseen, vaan joilla hyväksyttiin peitellysti välillinen ehtojenvarainen tuki
            
         
               7)
            
            
               Seitsemäs kanneperuste: Suhteellisuusperiaatteen loukkaaminen asettamalla kantajille kohtuuton rasite
               Kantajat väittävät, että komissio on loukannut suhteellisuusperiaatetta, kun se on asettanut niille vastuunjaon yhteydessä kohtuuttoman rasitteen.
            
         
               8)
            
            
               Kahdeksas kanneperuste: Yhdenvertaisen kohtelun periaatteen loukkaaminen kantajia syrjimällä
               Kantajat väittävät tästä, että komissio on loukannut yhdenvertaisen kohtelun periaatetta, kun se on päätöksessään asettanut kantajille ehtoja, joita se ei ole asettanut muissa, vertailukelpoisissa tapauksissa.
            
         Lisäksi kantajat esittävät riidanalaista päätöstä vastaan seuraavat kanneperusteet:
   
               1)
            
            
               Ensimmäinen kanneperuste: SEUT 107 artiklan 3 kohdan b alakohdan ja Impaired-Assets-tiedonannon (3) rikkominen laskemalla väärin yhteismarkkinoille soveltumaton tukiosuus
               Tällä kanneperusteellaan kantajat väittävät, että komissio on rikkonut SEUT 107 artiklan 3 kohdan b alakohtaa ja Impaired-Assets-tiedonantoa, kun se on laskenut väärin HSH Norbankille annettuun takaukseen liittyvän niin sanotun yhteismarkkinoille soveltumattoman tukiosuuden.
            
         
               2)
            
            
               Toinen kanneperuste: Tosiasiallisen taloudellisen arvon tutkinnan riittämätön perustelu
               Kantajat väittävät tältä osin, että komissio on perustellut riittämättömästi sen, millä tavoin takauksen kattaman osakesalkun tosiasiallista taloudellista arvoa on tutkittu.
            
         
               3)
            
            
               Kolmas kanneperuste: SEUT 107 artiklan 3 kohdan b alakohdan ja Impaired-Assets-tiedonannon rikkominen, koska takaisinmaksut on laskettu väärin
               Kantajien mielestä komissio on rikkonut SEUT 107 artiklan 3 kohdan b alakohtaa ja Impaired-Assets-tiedonantoa, koska se on laskenut väärin takaisinmaksut.
            
         
               4)
            
            
               Neljäs kanneperuste: Yhdenvertaisen kohtelun periaatteen loukkaaminen takaisinmaksun laskemisen yhteydessä
               Neljännellä kanneperusteella väitetään tässä yhteydessä, että komissio on loukannut yhdenvertaisen kohtelun periaatetta kohtelemalla HSH Nordbankia epäedullisemmin kuin muita, verrattavissa olevia tapauksia takaisinmaksun laskemisen yhteydessä.
            
         
               5)
            
            
               Viides kanneperuste: SEUT 107 artiklan 3 kohdan b alakohdan rikkominen ja suhteellisuusperiaatteen loukkaaminen hyväksymällä ehdollisesti liian suuri taseen loppusumman pienennys.
               Lopuksi kantajat väittävät, että komissio rikkonut SEUT 107 artiklan 3 kohdan b alakohtaa ja loukannut suhteellisuusperiaatetta myös siten, että se on asettanut hyväksyntänsä ehdoksi liian suuren taseen loppusumman pienennyksen HSH Nordbankille.
            
         
      (1)  Komission tiedonanto elinkelpoisuuden palauttamisesta ja rahoitusalalla tämänhetkisessä kriisissä toteutettujen rakenneuudistustoimenpiteiden arvioinnista valtiontukisääntöjen perusteella (EUVL 2009, C 195, s. 9).
   
      (2)  [EY 88] artiklan soveltamista koskevista yksityiskohtaisista säännöistä 22.3.1999 annettu neuvoston asetus (EY) N:o 659/1999 (EYVL L 83, s. 1).
   
      (3)  Komission tiedonanto arvoltaan alentuneiden omaisuuserien käsittelystä yhteisön pankkisektorilla (EUVL 2009, C 72, s. 1).